钦定古今图书集成/明伦汇编/人事典/第088卷
## 钦定古今图书集成/明伦汇编/人事典/第088卷

| 钦定古今图书集成 明伦汇编 第八十八卷 |

| |

钦定古今图书集成明伦汇编人事典

第八十八卷目录

疾病部纪事

疾病部杂录

疾病部外编

人事典第八十八卷

《吕氏春秋制乐篇》：周文王立国八年，岁六月，文王寝
疾，五日而地动，东西南北，不出国郊。百吏皆请曰：“臣
闻地之动，为人主也。今王寝疾，五日而地动，四面不
出周郊。”群臣皆恐曰：“‘请移之’。文王曰：‘若何其移之也’？
对曰：‘兴事动众，以增国城，其可以移之乎’？文王曰：‘不
可。夫天之见妖也，以罚有罪也。我必有罪，故天以此
罚我也。今故兴事动众，以增国城，是重吾罪也，不可’。
文王曰：‘昌也，请改行，重善以移之，其可以免乎’？”于是
谨其礼秩皮革以交诸侯；饬其辞令币帛，以礼豪士；
颁其爵列等级田畴，以赏群臣。无几何，疾乃止。
《尚书金縢》：“既克商二年，王有疾，弗豫。二公曰：‘我其为
王’。穆卜周公曰：‘未可以戚我先王’。公乃自”以为功，为
三坛，同𫮃为坛于南方，北面，周公立焉，植璧秉圭，乃
告太王、王季、文王、史。乃册，祝曰：“惟尔元孙某，遘厉虐
疾，若尔三王，是有丕子之责于天，以旦代某之身。予
仁若考，能，多材多艺，能事鬼神。乃元孙某，不若旦多
材多艺，不能事鬼神。乃命于帝庭，敷佑四方，用能定
尔子孙于地下，四方之民罔不祗畏。呜呼！无坠天之
降宝命，我先王亦永有依归。今我即命于元龟，尔之
许我，我其以璧与珪归俟尔命；尔不许我，我乃屏璧
与珪。”乃卜三龟，一习吉，启籥见书，乃并是吉。公曰：“体，
王其罔害予小子新命于三王，惟永终是图，兹攸俟，
能念予一人。”公归，乃纳册于金縢之匮中。王翼日乃
瘳。

《韩子外储说》：秦襄王病，百姓为之祷，病愈，杀牛塞祷。
郎中阎遏、公孙衍出而见之，曰：“非社腊之时也，奚自
杀牛而祠社？”怪而问之百姓曰：“人主病，为之祷，今病
愈，杀牛塞祷。”阎遏、公孙衍说，见王，拜贺曰：“过尧舜矣。”
王惊曰：“何谓也？”对曰：“尧舜其民，未至为之祷也。今王
病而民以牛祷，病愈，杀牛塞祷，故臣窃以王为过尧
舜也。”

《贾谊新书》：楚惠王食寒葅而得蛭，因遂吞之，有腹疾
而不能食，令尹入问曰：“王安得此疾？”王曰：“我食寒葅
而得蛭，念谴之而不行其罪乎？是法废而威不立也，
非所闻也。谴而行诛，则庖宰监食者法皆当死，心又
弗忍也，故我恐蛭之见也。”遂吞之。令尹避席再拜而
贺曰：“臣闻皇天无亲，惟德是辅。王有仁德，天之所奉
也，病不为伤。”是夕也，惠王之后而蛭出，其久病心腹
之积皆愈。故天之视听，不可谓不察。

《左传》：成公十年，晋侯疾病，求医于秦。秦伯使医缓为
之。未至，公梦疾为二竖子，曰：“彼良医也，惧伤我焉，迯
之。”其一曰：“居肓之上，膏之下，若我何？”医至，曰：“疾不可
为也。在肓之上，膏之下，攻之不可，达之不及，药不至
焉，不可为也。”公曰：“良医也。”厚为之礼而归之。

襄公十年，宋公享晋侯，以《桑林》、荀罃辞舞师，题以旌
夏。晋侯惧而退，入于房，去旌卒享而还。及著雍，疾，卜。
桑林见荀偃、士丐，欲奔请祷焉。荀罃不可，曰：“我辞礼
矣，彼则以之。犹有鬼神，于彼加之，晋侯有间。”按注：“间，
疾差也。”

二十一年夏，楚子庚卒。楚子使薳子冯为令尹，访于
申叔豫，叔豫曰：“国多宠而王弱，国不可为也。”遂以疾
辞。方暑，阙地下冰而床焉。重茧衣裘，鲜食而寝。楚子
使医视之，复曰：“瘠则甚矣，而血气未动。”乃使子南为
令尹。

二十二年秋九月，郑公孙黑肱有疾，归邑于公。召室
老、宗人立段，而使黜官薄祭。祭以特羊，殷以少牢，足
以供祀。尽归其馀邑，曰：“吾闻之，生于乱世，贵而能贫，
民无求焉，可以后亡。敬共事君，与二三子生在敬戒，
不在富也。”己巳，伯张卒。君子曰：“善戒。”

《左传昭公元年》：晋侯有疾，郑伯使公孙侨如晋聘，且
问疾。叔向问焉，曰：“寡君之疾病。卜人曰：‘实沈台骀为
祟，史莫之知，敢问此何神也’？子产曰：‘昔高辛氏有二
子，伯曰阏伯，季曰实沈，居于旷林，不相能也，日寻干
戈，以相征讨。后帝不臧，迁阏伯于商丘，主辰，商人是
因，故辰为商星。迁实沈于大夏，主参，唐人是因，以服’”
事夏商。其季世曰唐叔虞，当武王邑，姜方震，太叔梦
帝谓己：“余命而子曰虞，将与之唐，属诸参，而蕃育其
子孙。”及生，有文在其手曰“虞”，遂以命之。及成王灭唐
而封太叔焉，故参为晋星。由是观之，则实沈参神也。
昔金天氏有裔子曰昧，为元冥师，生允格、台骀。台骀能业其官，宣汾洮，障大泽，以处太原。“帝用嘉之，封诸
汾川，沈、姒、蓐黄，实守其祀。”今晋主汾而灭之矣。由是
观之，则台、骀，汾神也。抑此二者，不及君身。山川之神，
则水旱疠疫之灾，于是乎禜之；日月星辰之神，则雪
霜风雨之不时，于是乎禜之。若君身则亦出入饮食
哀乐之事也。山川星辰之神，又何为焉？侨闻之，君子
有四时，朝以听政，昼以访问，夕以修令，夜以安身。于
是乎节宣其气，勿使有所壅闭湫底，以露其体。兹心
不爽，而昏乱百度。今无乃壹之，则生疾矣。侨又闻之，
内官不及同姓，其生不殖。美先尽矣，则相生疾，君子
是以恶之。故《志》曰：“买妾不知其姓，则卜之。”违此二者，
古之所慎也。男女辨姓，礼之大司也。今君内实有四
姬焉，“其无乃是也乎？若由是，二者弗可为也已。四姬
有省犹可，无则必生疾矣。”叔向曰：“善哉！肸未之闻也，
此皆然矣。”叔向出，行人挥送之。叔向问郑故焉，且问
子晳。对曰：“其与几何？无礼而好陵人，怙富而卑其上，
弗能久矣。”晋侯闻子产之言，曰：“博物君子也。”重贿之。
晋侯求医于秦，秦伯使医和视之，曰：“疾不可为也，是
谓近女室。疾如蛊，非鬼非食，惑以丧志，良臣将死，天
命不佑。”公曰：“女不可近乎？”对曰：“节之。先王之乐，所以
节百事也，故有五节，迟速本末以相及。中声以降，五
降之后不容弹矣。于是有烦手淫声，慆堙心耳，乃忘
平和，君子勿听也。物亦如之，至于烦，乃舍也，己无以
生疾。君子之近琴瑟，以仪节也，非以慆心也。天有六
气，降生五味，发为五色，征为五声，淫生六疾。六气曰
阴、阳、风、雨、晦明也。分为四时，序为五节，过则为菑。阴
淫寒疾，阳淫热疾，风淫末疾，雨淫腹疾，晦淫惑疾，明
淫心疾。女阳物而晦时，淫则生内热惑蛊之疾。今君
不节不时，能无及此乎？”出，告赵孟。赵孟曰：“谁当良臣？”
对曰：“主是谓矣！主相晋国，于今八年，晋国无乱，诸侯
无阙，可谓良矣。和闻之，国之大臣，荣其宠禄，任其大
节，有菑祸兴而无改焉，必受其咎。今君至于淫以生
疾，将不能图恤社稷，祸孰大焉！主不能御，吾是以云
也。”赵孟曰：“何谓蛊？”对曰：“淫溺惑乱之所生也。于文，皿
虫为蛊，谷之飞亦谓之蛊。在《周易》，‘女惑男，风落’”山，谓
之蛊。皆同物也。赵孟曰：“良医也。”厚其礼而归之。
七年，郑子产聘于晋，晋侯有疾，韩宣子逆客，私焉，曰：
“寡君寝疾，于今三月矣。并走群望，有加而无瘳。今梦
黄熊入于寝门，其何厉鬼也？”对曰：“以君之明，子为大
政，其何厉之有？昔尧殛鲧于羽山，其神化为黄熊，以
入于羽渊，实为夏郊，三代祀之，晋为”盟主，其或者未
之祀乎？《韩子》祀夏郊，晋侯有间，赐子产莒之二方鼎。
二十年，齐侯疥，遂痁，期而不瘳。诸侯之宾问疾者多
在。梁丘据与裔款言于公曰：“吾事鬼神，丰于先君有
加矣。今君疾病，为诸侯忧，是祝史之罪也。诸侯不知，
其谓我不敬君，盍诛于祝固史嚚以辞宾。”公说，告晏
子。晏子曰：“日宋之盟”，屈建问范会之德于赵武，赵武
曰：“夫子之家事治，言于晋国，竭情无私，其祝史祭祀，
陈信不愧，其家事无猜，其祝史不祈。”建以语康王，康
王曰：“神人无怨，宜夫子之光辅五君，以为诸侯主也。”
公曰：“据与款，谓寡人能事鬼神，故欲诛于祝史，子称
是语，何故？”对曰：“若有德之君，外内不废，上下无怨，动
无违”事，其祝史笃信无愧心矣。是以鬼神用飨，国受
其福，祝史与焉。其所以蕃祉老寿者，为信君使也。其
言忠信于鬼神。其适遇淫君，外内颇邪，上下怨疾，动
作辟违，从欲厌私，高台深池，撞钟舞女，斩刈民力，输
掠其聚，以成其违，不恤后人，暴虐淫从，肆行非度，无
所还忌，不思谤讟，不惮鬼神，神怒民痛，无“悛于心。其
祝史荐信，是言罪也；其盖失数美，是矫诬也。进退无
辞，则虚以求媚。是以鬼神不享其国以祸之，祝史与
焉。所以夭昏孤疾者，为暴君使也。其言僭嫚于鬼神。”
公曰：“然则若之何？”对曰：“不可为也。山林之木，衡鹿守
之；泽之萑蒲，舟鲛守之；薮之薪蒸，虞候守之；海之盐
蜃，祈望守之。县鄙之人，入从其政；偪介之关，暴征其
私；承嗣大夫，强易其贿。布常无艺，征敛无度；宫室日
更，淫乐不违。内宠之妾，肆夺于市；外宠之臣，僭令于
鄙。私欲养求，不给则应。民人苦病，夫妇皆诅。祝有益
也，诅亦有损。聊、摄以东，姑、尤以西，其为人也多矣。虽
其善祝，岂能胜亿兆人之诅？君若欲诛于祝、史，修德
而后可。”公说，使有司宽政，毁关去禁，薄敛己责。
《晏子谏》上篇。景公疥且疟，期年不已，召会谴梁丘据、
晏子而问焉。曰：“寡人之病病矣。使史固与祝佗巡山
川宗庙，牺牲圭璧，莫不备具，数其常，多先君桓公。桓
公一则寡人再病，不已滋甚。予欲杀二子者以说于
上帝，其可乎？”会谴梁丘据曰：“可。”晏子不对。公曰：“晏子
何如？”晏子曰：“君以祝为有益乎？”公曰：“然。若以为有益，
则诅亦有损也。君疏辅而远拂，忠臣拥塞，谏言不出。
臣闻之，近臣嘿，远臣喑，众口铄金。今自聊摄以东，姑
尤以西者，此其人民众矣。百姓之咎怨诽谤诅君于
上帝者多矣。一国诅，两人祝，虽善祝者不能胜也。且
夫祝直言情，则谤吾君也；隐匿过，则欺上帝也。上帝神，则不可欺；上帝不神，祝亦无益。愿君察之也。不然，
则无罪，夏商所以灭也。”公曰：“善。”解余惑，加冠，命会谴
毋治齐国之政，梁丘据毋治宾客之事，兼属之乎《晏
子》。晏子辞不得命，受相，退把政，改月而君病，《悛
问》上篇？景公问于晏子曰：“寡人意气衰，身病甚，今吾
欲具珪璋牺牲，令祝宗荐之乎上帝宗庙，意者礼可
以干福乎？”晏子对曰：“婴闻之古者先君之干福也，政
必合乎民，行必顺乎神，节宫室，不敢大斩伐，以无偪
山林，节饮食，无多畋渔以无偪川泽。祝宗用事，辞罪
而不敢有所求也，是以神民俱顺，而山川纳禄。今君
政反乎民，而行悖乎神，大宫室，多斩伐以偪山林，羡
饮食，多畋渔以偪川泽，是以民神俱怨，而山川收禄；
司过荐罪，而祝宗祈福。意者逆乎？”公曰：“寡人非夫子，
无所闻此，请革心易行。”于是废公阜之游，止海食之
献，斩伐者以时，畋渔者有数，居处饮食，节之勿羡。祝
宗用事，辞罪而不敢有所求也。故邻国忌之，百姓亲
之。晏子没而后衰。

《杂下篇》：景公病水卧十数日，夜梦与二日斗，不胜。晏
子朝公曰：“昔者梦与二日斗，而寡人不胜，我其死乎？”
晏子对曰：“请召占梦者。”出于闺，使人迎占梦者至，曰：
“曷为见召？”晏子曰：“夜者公梦二日与公斗，不胜。公曰：
‘寡人死乎？故请君占梦，是所为也’。”占梦者曰：“请反其
书。”晏子曰：“毋反书！公所病者阴也，日者阳也，一阴不”
胜二阳，故病将已。以是对。占梦者入公曰：“寡人梦与
二日斗而不胜，寡人死乎？”占梦者对曰：“公之所病阴
也，日者阳也，一阴不胜二阳，公病将已。”居三日，公病
大愈。

景公病疽在背，高子、国子请，公曰：“职当抚疡。”高子进
而抚疡。公曰：“热乎？”曰：“热。”“热何如？”曰：“如火。”“其色何如？”曰：
“如未熟李。”“大小何如？”曰：“如豆堕者何如？”曰：“如《屦办》。”二
子者出，晏子请见，公曰：“寡人有病，不能胜衣冠以出
见夫子，夫子其辱视寡人乎？”晏子入，呼宰人具盥，御
者具巾，刷手温之，发席傅荐，跪请抚疡。公曰：“其热何
如？”曰：“如日。”“其色何如？”曰：“如苍玉。”“大小何如？”曰：“如璧。”“其
堕者何如？”曰：“如珪。”《晏子》出，公曰：“吾不见君子，不知野
人之拙也。”

《吴语》：句践求以报吴，徇于军曰：“有眩瞀之疾者，告。”王
亲命之曰：“我有大事，子有眩瞀之疾，其归若已，后若
有事，吾与子图之。”

《左传·哀公六年》：楚昭王有疾，卜曰：“河为祟。”王弗祭。大
夫请祭诸郊。王曰：“三代命祀，祭不越望。江、汉、睢、漳，楚
之望也。祸福之至，不是过也。不穀虽不德，河非所获
罪也。”遂弗祭。

《战国策》：医扁鹊见秦武王，武王示之病，扁鹊请除。左
右曰：“君之病在耳之前，目之下，除之未必已也，将使
耳不听，目不明。”君以告左右，扁鹊怒而投其石，曰：“君
与知之者谋之，而与不知者败之。使此知秦国之政
也，则君一举而亡国矣。”

《韩子喻老篇》：扁鹊见蔡桓侯，立有间，扁鹊曰：“君有疾
在腠理，不治将恐深。”桓侯曰：“寡人无扁鹊出。”桓侯曰：
“医之好治不病以为功。”居十日，扁鹊复见曰：“君之病
在肌肤，不治将益深。”桓侯不应。扁鹊出，桓侯又不悦。
居十日，扁鹊复见曰：“君之疾在肠胃，不治将益深。”桓
侯又不应。扁鹊出，桓侯又不悦。居十日，扁鹊望桓侯
而还走。桓侯故使人问之。《扁鹊》曰：“疾在腠理，汤熨之
所及也；在肌肤，鍼石之所及也；在肠胃，火齐之所及
也；在骨髓，司命之所属，无奈何也。今在骨髓，臣是以
无请也。”居五日，桓侯体痛，使人索扁鹊，已逃秦矣。桓
侯遂死。

《物理论》：赵简子有疾，扁鹊诊候，出曰：“疾可治也，而必
杀医焉。”以告太子，太子保之，扁鹊频召不入，入而著
履登床，简子大怒，便以戟追杀之。扁鹊知简子大怒，
则气通，血脉畅达也。

《礼记·檀弓》：曾子寝疾，病。乐正子春坐于床下，曾元、曾
申坐于足，童子隅坐而执烛。童子曰：“华而睆，大夫之
箦与？”子春曰：“止！”曾子闻之，瞿然曰：“呼！曰：‘华而睆，大夫
之箦与’？”曾子曰：“然，斯季孙之赐也，我未之能易也。”元
起易箦。曾元曰：“夫子之病革矣，不可以变。幸而至于
旦，请敬易之。”曾子曰：“尔之爱我也，不如彼君子之爱
人也以德，细人之爱人也以姑息。吾何求哉？吾得正
而毙焉，斯已矣。”举扶而易之，反席未安而没。

《列子周穆王篇》：宋阳里华子中年病忘，朝取而夕忘，
夕与而朝忘，在涂则忘行，在室则忘坐。今不识先后
不识，今阖室毒之，谒史而卜之，弗占；谒巫而祷之，弗
禁；谒医而攻之，弗已。鲁有儒生，自媒能治之，华子之
妻子以居产之半请其方，儒生曰：“此固非卦兆之所
占，非祈请之所祷，非药石之所攻。吾试化其心，变其
虑，庶几其瘳乎？”于是试露之而求衣，饥之而求食，幽
之而求明。儒生欣然告其子曰：“疾可已也。然吾之《方
密》，传世不以告人，试屏左右，独与居室七日从之，莫
知其所施为也，而积年之疾，一朝都除。”华子既悟，乃大怒，黜妻罚子，操戈逐儒生。宋人执而问其以，华子
曰：“曩！吾忘也，荡荡然不觉天地之有”无，今顿识既往，
数十年来存亡、得失、哀乐、好恶，扰扰万绪起矣。吾恐
将来之存亡得失、哀乐、好恶之乱吾心如此也，须臾
之忘，可复得乎？子贡闻而怪之，以告孔子。孔子曰：“此
非汝所及乎？”顾谓颜回记之。

秦人逄氏有子，少而惠及，壮而有迷罔之疾。闻歌以
为哭，视白以为黑，飨香以为朽，尝甘以为苦，行非以
为是。意之所之，天地四方，水火寒暑，无不倒错者焉。
杨氏告其父曰：“鲁之君子多术艺，将能已乎？汝奚不
访焉？”其父之鲁，过陈，遇老聃，因告其子之证。老聃曰：
“汝庸知汝子之迷乎？今天下之人皆惑于是非，昏于
利害。同疾者多，固莫有觉者。且一身之迷，不足倾一
家；一家之迷，不足倾一乡；一乡之迷，不足倾一国；一
国之迷，不足倾天下；天下尽迷，孰倾之哉？向使天下
之人，其心尽如汝子，汝则反迷矣。哀乐、声色、臭味、是
非，孰能正之？且吾之言未必非迷，况鲁之君子迷之
邮者，焉能解人之迷哉？荣汝之粮，不若遄归也。”
《仲尼》篇：“龙叔谓文挚曰：‘子之术微矣。吾有疾，子能已
乎’？”文挚曰：“唯命所听。然先言子所病之证。”“龙叔曰：‘吾
乡誉不以为荣，国毁不以为辱；得而不喜，失而弗忧；
视生如死，视富如贫；视人如豕，视吾如人。处吾之家，
如逆旅之舍；观吾之乡，如戎蛮之国。凡此众疾，爵赏
不能劝，刑罚不能威，盛衰利害不能易，哀乐不能移。
固不可事国君，交亲友，御妻子，制仆隶。此奚疾哉？奚
方能已之乎’？”文挚乃命龙叔背明而立，文挚自后向
明而望之。既而曰：“嘻！吾见子之心矣，方寸之地虚矣，
几圣人也！子心六孔流通，一孔不达。今以圣智为疾
者，或由此乎？非吾浅术所能已也。”

《吕氏春秋·至忠篇》：齐王疾，痏使人之宋迎文挚。文挚
至，视王之疾，谓太子曰：“王之疾必可已也。虽然，王之
疾已，则必杀挚也。”太子曰：“何故？”文挚对曰：“非怒王则
疾不可治，怒王则挚必死。”太子顿首，彊请曰：“苟已王
之疾，臣与臣之母以死争之于王，王必信臣与臣之
母，愿先生之，勿患也。”文挚曰：“诺。请以死为王与太子”
期而将往，不当者三，齐王固已怒矣。文挚至，不解履，
登床履王衣，问王之疾。王怒而不与言。文挚因出辞
以重怒王，王叱而起，疾乃遂已。王大怒，不说，将生烹
文挚。太子与王后急争之而不能得，果以鼎生烹文
挚。

《列子说符篇》：宋人有好行仁义者，三世不懈。家无故
黑牛生白犊，以问孔子。孔子曰：“此吉祥也。”以荐上帝。
居一年，其父无故而盲，其牛又复生白犊。其父又复
令其子问孔子，其子曰：“前问之而失明，又何问乎？”父
曰：“圣人之言，先迕后合。其事未究，姑复问之。”其子又
复问孔子，孔子曰：“吉祥也。”复教以祭。其子归致命，其
父曰：“行孔子之言也。”居一年，其子又无故而盲。其后
楚攻宋，围其城。民易子而食之，析骸而炊之，丁壮者
皆乘城而战，死者大半。此人以父子有疾，皆免，及围
解而疾俱复。

《淮南子精神训》：“楚子求行年五十有四而病伛偻，脊
管高于顶，胸下迫颐，两脾在上，烛管指天，匍匐自窥
于井，曰：‘伟哉，造化者，其以我为此拘拘耶’！”

《西京杂记》：“高祖初入咸阳宫，周行府库，有方镜，广四
尺，高五尺九寸，表里皆明。人有疾病在内，揜心照之，
则知病之所在。”

《汉书周昌传》：“昌为御史大夫，高帝欲废太子，而立戚
姬子如意，昌庭争之强，上问其说，昌为人吃，又盛怒
曰：‘臣口不能言，然臣期期知其不可。陛下欲废太子，
臣期期不奉诏。上欣然而笑’。”

《韩安国传》：“丞相蚡薨，安国行丞相事，引堕车蹇。上欲
用安国为丞相，使使视蹇甚，迺更以平棘侯薛泽为
丞相。安国病免，数月，愈，复为中尉。”

《胶西于王端传》：“端孝景前三年立，为人贼盭，又阴痿，
一近妇人，病数月。”

《司马相如传》：“相如口吃而善著书，常有消渴病。与卓
氏婚，骁于财，故其事宦未尝肯与公卿国家之事。常
称疾闲居，不慕官爵。”

《丙吉传》：宣帝以吉有旧恩，封为博阳侯，邑千三百户。
临当封，吉疾病，上将使人加绋而封之。及其生存也，
上忧吉疾，不起。太子太傅夏侯胜曰：“此未死也。臣闻
有阴德者，必飨其乐以及子孙。今吉未获报而疾甚，
非其死疾也。”后病果愈。

《昌邑王髆传》：“髆薨，子贺嗣。昭帝崩，征贺典丧。贺即位
二十七日废。孝宣帝即位，心内忌贺。元康二年，遣使
者赐山阳太守张敞玺书，诏察往来过客。敞于是条
奏贺居处状：故王疾痿，行步不便衣服，言语跪起，清
狂不惠。”按注，师古曰：“痿，风痹疾也。”苏林曰：“凡狂者，阴
阳脉尽浊。今此人不狂似狂者，故言清狂也。或曰：色”
理青徐而心不慧。曰清狂。清狂如今曰痴也。

《东观汉记》：“郅恽字君章，上书谏王莽，令就臣位。莽大怒，即收系恽，即害之。使黄门胁导恽，令为狂疾，恍惚
不自知所言。恽曰：‘所言皆天文，非狂人所造作’。”
桓谭《新语》：“余少时见扬子云之丽文高论，不自量年
少新进而猥欲逮及，尝激一事而作小赋，用精思太
剧，而立感病。子云亦言帝上甘泉，诏使作赋，为文卒
暴。及”倦卧，梦其五脏出在地，以手收内。及觉大作气，
病一岁卒。

《后汉书马援传》：“援征五溪，士卒多疫死，援亦中病，遂
困。乃穿岸为室，以避炎气。贼每升险鼓噪，援辄曳足
以观之，左右哀其状意，莫不流涕。”

《李通传》：“通素有消疾，自为宰相，谢病不视事，连年乞
骸骨。帝每优宠之，令以公位归第养疾。”

《班超传》：“超自绝域征还，素有胸胁疾，既至，病遂加。帝
遣中黄门问疾，赐医药。”

《独异志》：后汉明帝杨后，花面美色，有颠狂病，发则杀
人，唯内傅孟召为文，后每读之，颠狂辄醒。时人语曰：
“孟召文，差颠狂。”

《后汉书耿纯传》：“时真定王刘扬造作谶记，云‘赤九之
后，瘿扬为主。扬病瘿，欲以惑众’。”

《邓训传》注：《东观记》曰：训谦恕下士，无贵贱见之如旧。
太医皮巡从猎上林还，暮宿殿门下，寒疝病发。时训
直事，闻巡声，起往问之，巡曰：“冀得火以熨背。”训身至
太官门，为求火不得，乃以口嘘其背，复呼同庐郎共
更嚧，至朝遂愈。

《郦炎传》：“炎风病恍惚，性至孝，遭母忧，病甚发动。妻始
产而惊死，妻家讼之，收系狱。炎病不能理对。熹平六
年，遂死狱中。”

《赵岐传》：岐年三十馀，有重疾，卧蓐七年，自虑奄忽，乃
为遗令敕兄子曰：“大丈夫生世，遁无箕山之操，仕无
伊吕之勋，天不我与，复何言哉！可立一圆石于吾墓
前，刻之曰：‘汉有逸人，姓赵名岐，有志无时，命也奈何’？”
其后疾瘳。永兴二年，辟司空掾。

《黄宪外史》：蜀王得征君而喜，闻有疾，忽焉而蹙，乃以
单车造其门。征君知蜀王至，掩帷而卧，命李元候于
阶。蜀王见李元而问曰：“征君不能出与？”曰：“不能。”曰：“寡
人入以见，可乎？”曰：“既卧矣。俟寤然后请入。”曰：“征君得
无？”乎？曰：“不为疾也。”曰：“然则何为？”曰：“元闻之，天以
薄蚀为疾，地以崩溢为疾。天子以幽厉为疾，王侯以
骄泰为疾，士以贫蹇为疾，大夫以酷佞为疾，庶人以
饥寒为疾。今征君之疾蹇也，国不举贤，使士有蹇疾，
羁于道路。轩冕者多豺狼之群，膏粱者多犬豕之辈。
由此观之，士安得而无疾也？夫疾以薄蚀崩溢，故天
地以圣人为医；疾以幽厉骄泰，故天子王侯以贤士
为医；疾以贫蹇，故士以梦北为医；疾以酷佞，故大夫
以明主为医；疾以饥寒，故庶人以循吏为医。然则征
君之疾，药石有所不制，鬼神有所不虐，寒暑有所不
侵。征于色而不见其槁，动于声而不见其戚，歌于鼓
琴而不见其乐，叹于临川而不见其忧。此征君之”所
以为疾也。蜀王顿足而嗟曰：“寡人处西海之僻壤，奚
敢当征君乎？得子足以安矣。”曰：“得臣蜀可以霸，得征
君蜀可以王，汉室其隆乎！王若欲安蜀，则贤有司职
也，奚必得臣哉！”蜀王惭，顾谓左右曰：“寡人得征君，若
桓公得夷吾也；寡人得仲默，若桓公得甯戚也。周末
而齐霸，其二子之功乎！”

《后汉书·华佗传》：广陵太守陈登忽患胸中烦懑，面赤
不食。佗脉之曰：“府君胃中有虫，欲成内疽，腥物所为
也。”即作汤二升再服，须臾吐出三升许虫，头赤而动，
半身犹是生鱼脍。

《搜神记》：华佗尝行道，见一人病咽，嗜食不得下，家人
车载欲往就医。佗闻其呻吟声，驻车往视，语之曰：“向
来道边有卖饼家，蒜虀大酢，从取三升饮之，病自当
去。”即如佗言，立吐蛇一枚。

《太平广记》：后汉末有人得心腹瘕病，昼夜切痛。临终
敕其子曰：“吾气绝后，可剖视之。”其子不忍违言，剖之
得一铜枪，容数合许。后华佗闻其病而解之，因取巾
箱中药以投枪，枪即成酒焉。

《魏志王粲传》：“粲与广陵陈琳友善，太祖军国书檄，多
琳所作也。”按注《典略》曰：“琳作诸书及檄，草成，呈太祖。
太祖先苦头风，是日疾发，卧读琳所作，翕然而起曰：
‘此愈我病’。”

《魏武集》有令云：昔吾同县有丁幼阳者，其人衣冠良
士，又学问材器，吾爱之。后以忧恚得狂疾，即差愈。往
来故当共宿止，吾常遣谓之曰：“昔狂病，傥发作，持兵
刃，我畏汝。”俱共大笑，辄遣不与共宿。

《魏志贾逵传》注《魏略》曰：“逵在弘农，与典农校尉争公
事，不得理，乃发愤生瘿。后所病稍大，自启愿欲令医
割之。太祖惜逵忠，恐其不活，教谢主簿：‘吾闻十人割
瘿，九人死’。逵犹行其意，而瘿愈大。”

《锺繇传》：“繇迁太傅，有膝疾，拜起不便。时华歆亦以高
年疾病，朝见皆使载舆，虎贲舁上殿就坐。是后三公
有疾，遂以为故事《武宣卞皇后传》：“后弟秉以功封都乡侯。秉薨，子兰嗣，
加散骑常侍。”按注《魏略》曰：“明帝时，兰苦酒消渴，时帝
信巫女用水方，使人持水赐兰，兰不肯饮，诏问其意，
兰言治病自当以方药，何信于此？”帝为变色，而兰终
不服，后渴稍甚，以至于亡。

《公孙度传》：“度自立为辽东侯。度死，子康嗣位，以永宁
乡侯封弟恭。康死，子渊等皆小，众立恭为辽东太守。”
初，恭病，阴消为阉人，劣弱不能治国。太和二年，渊胁
夺恭位。

《吴志朱桓传》：“桓领青州牧，时全琮为督议欲部分诸
将，有所掩袭。桓素气高，耻见部伍，遂托狂发，诣建业
治病。权使子异摄领部曲，令医视护。数月，复遣还中
洲。权自出祖送，谓曰：‘今寇卤尚存，王涂未一，孤当与
公共图进取，想君疾未复发也’。桓曰：‘天授陛下圣姿，
当君临四海，猥重任臣，以除奸逆，臣疾当自愈’。”
《魏志邓艾传》。“艾为都尉学士。以口吃。不得作干佐。为
稻田守丛草吏。”

《晋书杜预传》：预攻江陵，吴人知预病瘿，惮其智计，以
瓠系狗颈示之。每大树似瘿，辄斫使白，题曰“杜预颈。”
及城平，尽捕杀之。

《世说》：卫玠总角时，问乐令梦，乐云是想卫思因，经日
不得，遂成病。乐闻故命驾为剖析之。卫即小差，乐叹
曰：“此儿胸中当必无膏肓之疾。”

卫玠从豫章下，都人久闻其姿容，观者如堵墙。玠先
有羸痨，不堪劳，遂发病死，时人谓之看杀卫玠。
《晋书皇甫谧传》：“谧得风痹疾，时魏郡召上计掾，举孝
廉。景元初，相国辟，皆不行。武帝频下诏，敦逼不已。谧
上疏曰：‘臣婴笃疾，躯半不仁，右脚偏小，十有九载。又
服寒食药，违错节度，辛苦荼毒，于今七年。隆冬裸袒
食冰，当暑烦闷，加以咳逆，或若温疟，或类伤寒，浮气
流肿，四肢酸重，于今困劣，救命呼噏，唯陛下垂恕’。”谧
辞切言至，遂见听许。谧初服寒食散，而性与之忤，每
委顿不伦，尝悲恚叩刃欲自杀，叔母谏之，乃止。
《世说》：裴令公有㒞容姿，一旦有疾至困，惠帝使王夷
甫往看，裴方向壁卧，闻王使至，强回视之，王出语人
曰：“双眸闪闪，若岩下电，精神挺动，体中故小恶。”
《语林》：“王仲祖病，刘真长为称药，荀令则为量水矣。”
《晋书。贺循传》：帝以循行太子太傅。循有羸疾，而恭于
接对，诏断宾客。其宠遇如此。

《搜神记》：“永平年中，有司勋张员外者，早著名显，常以
舌词过人，同辈莫不畏惮，而禄秩不能荣进。及悬车
之岁，有子四人，名德雄迈，位列清近。司勋忽患舌肿，
须臾出于口外，其大如斗，瞑目而喘，殆不延于顷刻。
子弟忧迫，集议以此疾告人，人不能识，谓宜于名僧
道士求以异术治之，冀必有效。诸子于是易服章，散”
诸佛寺道观，遍以疾状访于识者。适遇老僧，谓曰：“郎
君不知孽报乎？盍扶持员外行于坊市多人之处，明
其疾状，博以求之，何虑无人识者。”诸子喜纳其说，乃
徒步奉舆而行于东市中。有一叟，须眉皓白，而颜若
婴儿，见司勋之病，惊曰：“吾平生善疗此疾，今幸年九
十八矣，方始一遇，大喜，愿以治之。”诸子拜泣而随。叟
曰：“吾于宣平东门爱一小宅，乏于财货而不致。郎君
即为吾治之，其家亦久欲卖，傥兼备以器用帷幕，并
其宅不逾三十万。”诸子遽便求访，果有，即时买之。叟
有妻，质貌闲雅，若十八九许，皂縠幪首，绛缯束腰，曾
无粉黛之饰，发泽肥净，光彩照人。与叟同赴新第，期
明晨待司勋至。诸子及晓侍，司勋至叟前迎之，令其
妻燃薪具盐酪。叟请曰：“诸郎君宜以静伺远立，无至
忧扰。”叟乃捻司勋痛舌。有豚悬于舌根下，以金刀断
之，后于绛囊中贮药，取少末而封焉，其舌重五六斤。
叟令其妻脔而炙肉，灼之，膏滴中香气盈室。司勋忽
开目咽津，所疾即愈。叟共妻相劝食其炙，须臾而尽。
诸子狂喜候问，司勋云：“只忆初得疾时，后不省矣。适
将欲悟，忽闻炙香，馁而思食，咽液而瘥我，不能晓其
由也。请饼饵数进，若不有疾。”叟曰：“疾既愈矣，请诸郎
君侍司勋回宅。”司勋谢曰：“此疾非老丈神术，治之即
无瘥矣。感戴恩德，何日忘之？”叟曰：“某志在斯疾，幸惬
平生之愿，何可言哉！”既归，诸子持金帛奴马，诘旦来
献于叟。但见遍锁其门，器用帷幕之具，一皆在焉，悉
不将去，惟叟与妻莫知所往。

《录异记》：“刀子判官右仆射尹瓌，永平三年寝疾，初患
下痢，昼夜五六十行，久之即成心风狂热，言词无度，
忽忽多忘，常欲颠沛驰走一家，扄𫔎守护之，因而手
足不遂，肢体沉重，每一起止，即四五人扶持，方能凭
于几案。又历数月，家人看视，昼夜劳倦，忽见一老人，
髭鬓雪白，著白衣来，谓瓌曰：‘病已效矣，何不速起’？”即
以手抬其头，便能起坐。逡巡自起，添油注灯，就前床
取鞋著之。四顾见仆使皆困卧，不欲惊之，自持烛出
门，巡行一宅，然后乃复其处。一家惊异，自此都愈。
《晋书·戴洋传》：洋妙解占候卜数，王导遇病，召洋问之，
洋曰：“君侯本命在申，金为土使之主，而于申上石头立冶，火光照天，此为金火相烁，水火相煎。以故受害
耳。”导即移居东府。病遂差。

《温峤传》：“峤有齿疾，拔之中风而卒。”

《世说》：殷觊病困，看人政见半面。殷荆州兴晋阳之甲，
往与觊别，涕零，属以消息所患。觊答曰：“我病自当差，
正忧汝患耳。”

殷仲堪父病虚悸，闻床下蚁动，谓是牛斗。孝武不知
是殷公，问仲堪：“有一殷病如此否？”仲堪流涕而起曰：
“臣进退唯谷。”

《搜神后记》：高平郗超，字嘉宾，年二十馀，得重病，庐江
杜不愆少就外祖郭璞学易卜，颇有经验，超令试占
之，卦成，不愆曰：“按卦言之，卿所恙寻愈。然宜于东北
三十里上官姓家，索其所养雄雉，笼而绊之，置东檐
下。却后九日景午日午时，必当有野雌雉飞来与交
合，既毕，双飞去。若如此，不出二十日，病都除。又是休
应，年将八十，位极人臣。若但雌逝雄留者，病一周方
差，年半八十，名位亦失。”超时正羸笃，虑命在旦夕，笑
而答曰：“若保八十之半，便有馀矣。一周病差，何足为
淹。”然未之信。或劝依其言，索雄雉，果得。至景午日，超
卧南轩之下观之，至日晏，果有雌雉飞入笼，与雄雉
交而去，雄雉不动。超叹息曰：“管、郭之奇，何以尚此！”超
病逾年乃起。至四十，卒于中书郎。

《世说》：王右军少重患，一二年辄发动。后答许掾诗，忽
复恶，中得二十字云：“取欢仁智乐，寄畅山水阴。清泠
涧下濑，历落松竹林。”既醒，左右诵之。诵竟，右军叹曰：
“癫何预盛德事耶？”

《晋书何准传》：“准子澄，安帝即位，迁尚书左仆射。时澄
脚疾，固让，特听不朝，坐家视事。”

《异苑》：“陈郡谢石字石奴，太元中，少患面疮，诸治莫愈。
梦日环其城，乃自匿远山，卧于岩下。中宵有物来舐
其疮，随舐随除，既不见形，意谓是龙，而舐处悉白，故
世呼为谢白面。”

《搜神记》：“建业有妇人背生一瘤，大如数斗，囊中有物
如茧栗甚众，行即有声，恒乞于市，自言村妇也。常与
姊姒辈分养蚕，己独频年损耗，因窃其姒一囊茧焚
之。顷之，背患此疮，渐成此瘤，以衣覆之，即气闭闷，常
露之乃可，而重如负囊。”

《搜神后记》：李子豫少善医方，当代称其通灵。许永为
豫州刺史，镇历阳，其弟得病，心腹疼痛，十馀年殆死。
忽一夜闻屏风后有鬼谓腹中鬼曰：“何不速杀之？不
然李子豫当从此过，以未先打汝，汝其死矣。”腹中鬼
对曰：“吾不畏之。”及旦，许永遂使人候子豫果来，未入
门，病者自闻有呻吟声。及子豫入视曰：“鬼病也。”遂于
巾箱中出八毒赤丸子，与服之。须臾，腹中雷鸣彭转，
大利数行，遂差。

《宋书彭城王义康传》。“太祖有虚劳疾。寝顿积年。每意
所想。便觉心中痛裂。”

《顾觊之传》：“沛郡相县唐赐，往北村朱起母彭家饮酒
还，因得病，吐蛊虫十馀枚。临死语妻张：死后剖腹出。
病后，张手自破，视五脏悉糜碎。”

《羊欣传》：“欣素好黄老，常手自书章。有病不服药，饮符
水而已。兼善医术，撰药方十卷。”

《袁粲传》：粲著《妙德先生传》以自况。又尝谓周旋人曰：
“昔有一国，国中一水，号曰狂泉。国人饮此水，无不狂，
唯国君穿井而汲，独得无恙。国人既并狂，反谓国主
之不狂为狂。于是聚谋，共执国主，疗其狂疾，火艾针
药，莫不毕具。国主不任其苦，于是到泉所酌水饮之，
饮毕便狂。君臣大小，其狂若一，众乃懽然。我既不狂，
难以独立。”“比亦欲试饮此水。”

《谢景仁传》：“景仁弟述，有心虚疾，性理时或乖谬。除吴
郡太守，以疾不之官，病差，补吴兴太守。”

《南史朱龄石传》：“龄石少好武，不事崖检。舅淮南蒋氏
头有大瘤，龄石伺眠密割之，即死。”

《南齐书虞愿传》：“帝素能食尢，好逐夷，以银钵盛蜜渍
之，一食数钵。食逐夷积多，胸腹痞胀，气将绝，左右启
饮数升酢酒乃消。疾大困，一食汁滓犹至三升。水患
积久，药不复效。”

《褚渊传》：东阳徐嗣妙医术，有一伧父，冷病积年，重茵
累褥，床下设炉火，犹不差。嗣为作治，盛冬月，令伧父
裸身坐石上，以百瓶水从头自灌。初与数十瓶寒战
垂死，其子弟相守垂泣，嗣令满数得七八十瓶，后举
体出气如云蒸，嗣令彻床去被，明日立能起行，云“此
大热病也。”

《梁书周兴嗣传》：兴嗣两手先患风疽，是年又染疠疾，
左目盲。高祖抚其手嗟曰：“斯人也，而有斯疾也！”手疏
治疽方以赐之。其见惜如此。任昉又爱其才，常言曰：
“周兴嗣若无疾，旬日当至御史中丞。”

《何点传》：“点少时尝患渴痢，积岁不愈，后在吴中石佛
寺建讲，于讲所昼寝，梦一道人，形貌非常，投丸一掬，
梦中服之，自此而差，时人以为淳德所感。”

《记事珠》：“沈休文多病，六月犹绵帽温炉，食姜椒饭，不尔则委顿。”

《云仙杂记》：“沈休文羸劣多病，日数米而食，羹不过一
著。”

《独异志》：“侯景常有一瘤如小龟，每战胜龟则起。及其
败死之日，瘤入一寸。”

《颜氏家训勉学》篇：“梁元帝在会稽，年始十一，便已好
学。时又患疥，手不得拳，膝不得屈。闲斋张葛帏避蝇
独坐，银瓯贮山阴甜酒，时复进之，以自宽痛。率意自
读史书，一日二十卷。既未师受，或不识一字，或不解
一语，要自重之，不知厌倦。”

《北齐书李广传》：“广转侍御史。显祖初嗣霸业，命掌书
记。天保初，欲以为中书郎，遇其病笃而止。广曾欲早
朝，未明假寐，忽惊觉，谓其妻云：‘吾向似睡，忽见一人
出吾身中语云：‘君用心过苦，非精神所堪，今辞君去’。
因而恍惚不乐，数日便遇疾，积年不起，资产屡空，药
食无继。广雅有鉴识，度量弘远，坦平无私，为士流所’”
爱，岁时共赡遗之，赖以自给。竟以疾终。

《徐之才传》有人患脚跟肿痛，诸医莫能识。之才曰：蛤
精疾也。由乘船入海，垂脚水中。疾者曰：“实曾如此。”之
才为剖得蛤子二，大如榆荚，武成酒色过度，恍惚不
恒。曾病发，自云初见空中有五色物，稍近变成一美
妇人，去地数丈，亭亭而立，食顷变为观世音。之才云：
“此色欲多大虚所致。”即处汤方服一剂，便觉稍远，又
服还变成五色物。数剂汤。疾竟愈。

《酉阳杂俎》：世呼病癞为崔家疾。据《北史》，北齐李庶无
须，时人呼为天阉。博陵崔谌，暹之兄也，尝调之曰：“何
不以锥刺颐作数十孔，拔左右好须者栽之？”庶曰：“持
此还施贵族，艺眉有验，然后艺须。”崔家时有恶疾，故
庶以此调之。

《隋书杨尚希传》，尚希素有足疾，上谓之曰：“蒲州出美
酒，足堪养病，屈公卧治之。”于是出拜蒲州刺史。
《张文诩传》，文诩尝有腰疾，会医者自言善禁，文诩令
禁之，遂为刃所伤，至于顿伏床枕，医者叩首请罪，遽
遣之，因为其隐，谓妻子曰：“吾昨风眩落坑所致。”
《唐书李百乐传》，百药幼多病，祖母赵以百药名之，沈
法兴、李子通、杜伏威更相灭，百药数被伪署。会高祖
遣使招伏威，百药劝朝京师。既至历阳，中悔，欲杀之，
饮以石灰酒，因大利濒死，既而宿病皆愈。

《隋唐嘉话》：武卫将军秦叔宝，晚年尝多疾病，每谓人
曰：“吾少长戎马，经三百馀战，计前后出血，不啻数斛，
何能无病乎？”

《广五行记》：永徽中，绛州有一僧病噎，都不下食，如此
数年。临命终，告其弟子云：“吾气绝之后，便可开吾胸
喉，视有何物，欲知其根本。”言终而卒。弟子依其言，开
视胸中，得一物，形似鱼而有两头，遍体悉是肉鳞，弟
子致钵中，跳跃不止。戏以诸味致钵中，虽不见食，须
臾悉化成水。又以诸毒药内之，皆随销化。时夏中蓝
熟寺众于水次作靛，有一僧往，因以少靛致钵中，此
虫恇惧，绕钵驰走，须臾化成水，世传以靛水疗噎疾。
《朝野佥载》：永徽中有崔爽者，每食生鱼三斗乃足。于
后饥，作鲙未成，爽忍饥不禁，遂吐一物，状如虾蟆。自
此之后，不能复食鲙矣。

《唐书王勃传》：“卢照邻调新都尉，病去官，居太白山，得
方士元明膏饵之。会父丧，号呕，丹辄出，由是疾益甚，
客东龙门山，布衣藜羹，裴瑾之、韦方质、范履冰等时
时供衣药。疾甚足挛，一手又废，乃去具茨山下，买园
数十亩，疏颍水周舍，复豫为墓，偃卧其中。照邻自以
当高宗时尚吏，己独儒；武后尚法，己独黄老。后封嵩”
山，屡聘贤士，己已废，著《五悲文》以自明。病既久，与亲
属诀，自沉颍水。

《朝野佥载》：唐国子司业、知制诰崔融病百馀日，腹虫
蚀，极痛不能忍。有一物如守宫，从下部出，须臾而卒。
《云仙杂记》：贵妃每宿酒初消，多苦肺热。凌晨傍花枝，
口吸花露润肺。

贵妃素有肉体，苦热肺渴。每日含一玉鱼，藉其凉津
沃肺。

《宣室志》：天宝中，有陇西李生，自布衣调选桂州参军。
既至任，以热病旬馀觉左乳痛不可忍，及视之，隆若
痈肿之状，即召医验其脉。医者曰：“脏腑无他，若臆中
有物，以喙攻其乳，乳痛而痈不可为也。”又旬馀，病甚，
一日痈溃，有一雉自左乳中突而飞出，不知所止。是
夕李生卒。

《集异记》：“大历中，元察为邛州刺史，而州城将有魏淑
者，肤体洪壮，年方四十，亲老妻少，而忽中异疾，无所
酸苦，但饮食日损，身体日销耳。医生术士拱手无措，
寒暑未周，即如婴孩焉，不复能行坐言语。其母与妻
更相提抱，遇淑之生日，家人召僧致斋，其妻乃以双
股挟之以哺，须臾能尽一小瓯。自是日加所食，身亦
渐长，不半藏乃复其初。”察则授与故职，趋驱气力，且
无少异。后十馀年，捍蛮战，死于陈。

《唐书独孤及传》：“及晚嗜琴，有眼疾，不肯治，欲听之专也。”

《刘辟传》：“辟尝病，见问疾者必以手行，入其口，辟即裂
食之。唯卢文若至如平常，故益与之厚。”

《唐国史补》：元和初，阴阳家言，“五福太一在蜀，故刘辟
造五福楼”，苻载为之记。初，刘辟有心疾，人自外至，辄
如吞噬之状。同府崔佐时体甚肥硕，辟据地而吞，眦
裂血流。独卢文若至不吞，故后自惑为乱。起居舍人
韦绶以心疾废，校书郎李播亦以心疾废。播常疑遇
毒，锁井而饮。散骑常侍李益少有疑病，亦心疾也。夫
心者，灵府也。为物所中，终身不痊。多思虑，多疑惑，乃
疾之本也。

《酉阳杂俎》：太和七年，上都青龙寺僧契宗，俗家在樊
州。其兄樊竟因病热，乃狂言虚笑。契宗精神总持，遂
焚香敕勒。兄忽诟骂曰：“汝是僧第，归寺住持，何横于
事？我止居在南柯，爱汝苗硕多获，故暂来耳。”契宗疑
其狐魅，复禁桃枝击之。其兄但笑曰：“汝打兄不顺，神
当殛汝，可加力勿止。”契宗知其无奈何，乃已。病者欻
起牵其母，母遂中恶。援其妻，妻亦卒。迺摹其弟，妇回
面失明，经日悉复旧。乃语契宗曰：“尔不去，当唤我眷
属来。”言已，有鼠数百，榖谷作声，大于常鼠，与人相触，
驱逐不去。及明，失所在。契宗恐怖加切。其兄又曰：“慎
尔声气，吾不惧尔，今须我大兄弟自来。”因长呼曰：“寒
月寒月，可来此。”至三呼，有物大如狸，赤如火，从病者
脚起，缘衾止于腹上，目光四射。契宗持刀就击之，中
物一足，遂跳出户，烛其穴。踪至一房，见其物潜走瓮
中。契宗举巨盆覆之，泥固其隙，经三日发，视其物如
铁，不得动，因以油煎杀之，臭达数里，其兄遂愈。
奉天县国盛村百姓姓刘者，病狂发时，乱走不避井
堑，其家为迎，禁咒人侯公敏治之。公敏才至，刘忽起
曰：“我暂出，不假尔治。”因杖薪担至田中，袒而运担，状
若击物，良久而返，笑曰：“我病已矣。适打一鬼，头落埋
于田中。”兄弟及咒者犹以为狂，不实之，遂同往验焉。
刘掘出一髑髅，戴赤发十馀茎，其病竟愈。是会昌五
年事。

相传云：张上客艺过十全，有果毅因重病虚悸，每语
腹中辄响，诣上客请治，曰：“此病古方所无。良久思曰：
‘吾得之矣’。”乃取《本草》令读之，凡历药名六七，不应，因
据药疗之，立愈。据《刘𫗧传记》，有患应病者，问医官苏
澄，澄言无此方。吾所撰《本草》，网罗天下，药可谓周。令
试读之，其人发声辄应，至某药再三无声，过至他药，
复应如初。澄因为方，以此药为主，其病遂差。

《尚书故实》：进士卢融尝说卢元公镇南海日，疽发于
鬓，气息惙然。有一少年道士直来床前，谓相公曰：“本
师知尚书病疮，遣某将少膏药来，可便傅之。”相国宠
姬韩氏遂取膏药，疾贴于疮上，至暮而效，数日平复。
于仓皇之际，不知道士所来。及令勘中门，至衙门十
数重，并无出入处，方知其异也。

《三水小牍》：“皇甫及者，其父为太原尹，甚钟爱之，及生
如常儿。至咸通壬辰岁，年十四矣，忽感异疾，非有切
肌彻骨之苦，但暴长耳。逾时而身越七尺，带兼数围，
长啜大嚼，复三倍于昔矣。明年秋无疾而逝。”

《云仙杂记》：路岩幼病，有人称善医禳之术，岩用之不
效，叹曰：“此盲郭璞也。”

傅法寺净眼僧。能用药煮乌头施人。治百病皆验。又
以《秽迹咒》治痁破铁城。偈除鬼祟。发无不捷。

《北梦琐言》：“唐张裼尚书有五子，文蔚、彝宪、济美、仁龟，
皆有名第，至宰辅丞郎。内一子忘其名，少年闻说壁
鱼入道经函中，因蠹食神仙字，身有五色，人能取壁
鱼吞之，以致神仙而上升。张子惑之，乃书神仙字，碎
剪实于瓶中，捉壁鱼以投之，冀蠹蚀，亦欲吞之，遂成
心疾。每一发作，竟月不食，言语麤秽，无所回避。其家”
扃闭而守之，俟其愈，一切如常，餐啜一月，食料须品
味而饫之，多年方谢世。是知心灵物也。一伤神气，善
犹不可，况为恶乎？即刘辟吞人，张子吞神仙，善恶不
同，其伤一也。

《幽怪录》：“伶人刁朝俊妻甚美而有瘿，瘿中有琴瑟笙
竽之声。一日忽破裂，内一猱跳去，瘿乃无。”

《广异记》：“句容县佐史能啖鲙至数十斤，恒食不饱。县
令闻其善啖，乃出百斤，史快食至尽，因觉气闷。久之
吐出一物，状如麻鞋底，县令命洗出安鲙，所鲙悉成
水累间医人术士莫能名之，令小吏持往扬州卖之，
冀有识者诫之。若有买者，但高举其价，看至几钱。其
人至扬州四五日，有胡求买，初起一千，累增其价，至”
三百贯文，胡辄还之，初无酬酢。人谓胡曰：“是句容县
令家物，君必买之，当相随去。”胡因随至句容，县令问：
“此是何物”，胡云：“此是销鱼之精，亦能销人腹中块。病
人有患者，以一片如指端，绳系之，置病所，其块即销。
我本国太子少患此病，父求愈病者，赏之千金。君若
见卖，当获大利。”令竟卖半与之。

《闻奇录》：金州防御使崔尧封有亲外甥李言吉者，左
目上忽痒而生一小疮，渐长大如鸭卵，其根如弦，恒压其目不能开，尧封每患之。他日饮之酒，令大醉，遂
剖去之，言吉不之觉也。赘既破，中有黄雀，鸣噪而去。
《野航史话》：五代时朱瑾事杨行密尝病疽，医视之色
惧。瑾曰：“但理之，我非以病死者。”及徐温父子专政，瑾
谋诛之，被杀，瘗广陵北门。是时，民多病疟，取瑾墓上
土，以水服之，病辄愈。身知不以病死，死后墓土尚能
已病，真快士也。

《北梦琐言》：王蜀时阆州人何奎，不知何术，而言事甚
效，既非卜相，人号何见鬼，蜀之近贵咸神之。鬻银之
肆有患白癞者，传于两世矣。何见之，谓曰：“尔所苦，我
知之矣。我为嫁聘，少镮钏钗篦之属，尔能致之乎？即
所苦，可立愈矣。”白癞者欣然许之，因谓曰：“尔家必有
他人旧功德，或供养之具存焉，亡者之魂无依，故遣
为此祟，但去之必瘳也。”患者归视功德堂内，本无他
物。忖思久之，老母曰：“佛前纱窗，乃重围时他人之物，
曾取而置之，得非此乎？”遽令撤去，仍修斋忏，其疾遂
痊，竟受其镮钏之赠。

《稽神录》：“处士蒯亮，言其所知额角患瘤，医为割之，得
一黑石碁子，巨斧击之，终不伤缺。复有足胫生瘤者，
因至亲家，为猘犬所齰，正啮其瘤，其中得针百馀枚，
皆可用，疾亦愈。”

《录异记》：“嘉州夹江令、检校工部尚书朱播尝居官得
疾，四肢不能运用，举体沉重，每转侧皆须数人扶舁，
以为风废，药饵攻之未效，忽眼痛且瘇，昼夜烦楚。又
数日，俄而渴，作嗜水及汤饮，不知石斗之量。又数日，
心狂愤愤，若有所睹，赖其沉顿，不能转动。若不然，亦
将披发倮走，无所畏惮矣。旬日之中，四疾相属，风露”
之危，期在旦夕矣。既昼夜不寐，疲倦之极，忽如睡不
睡。见七仙人列坐在前，才长五六寸，衣帔冠服，眉目
髭发，历历分明。五人相倚而坐，二人两畔横坐。播心
自思之，“正坐即有横坐如何？”忽闻侧畔空中有人应
曰：“既为仙人，无所不可，何怪横坐。”闻讫，亦不见所语
之人，七仙人亦复不见。自此常觉有人为握搦手足
扪拍背膊，所疾渐损。其日所嗜冷水汤饮顿减一半。
如是三五日，便能主持公事，祗对宾客，所疾全愈。因
画北斗七星真人供养焉。

《南唐书林仁肇传》：“时皇甫继勋掌兵柄，忌仁肇雄略，
谋有以中之。会朝贡使自京师回，擿使言仁肇密通
中朝。后主惑其言，使人持鸩往毒之。仁肇少病风，口
气常臭，医云肺掩不正。”及遇鸩，家人怪其不臭，俄卒。
《洞微志》：“显德中，齐州有人病狂，每唱歌曰：‘踏阳春，人
间二月雨和尘。阳春踏尽秋风起，肠断人间白发人’。”
又歌曰：“五云华盖晚玲珑，天府由来汝腑中。惆怅此
情言不尽，一丸萝卜火吾宫。”后遇一道士作法治之，
云：“每见一红衣小女引入宫殿，皆多红，名紫州小姑。”
令道士曰：“此正犯天丧毒，女郎心神，小姑脾神也。”按
《医》，红萝卜治面毒，故曰“火吾宫。”即以药兼萝卜食之，
其疾遂愈。

《笔录》：“太祖皇帝与张永德洎当时宿将数人，同从周
世宗征淮南，战于寿春，获一军校，欲全活之，而被疮
已重，自言素有风病，请就戮及斩之。因令部曲视其
病患之状。既而睹其脏腑及肉色，自上至下，左则皆
青，右则无他异，中心如线，直分之，不杂毫发焉。”
《宋史·杨信传》：“信为殿前都虞候，领汉州防御使。乾德
四年”病喑，上幸其第。信虽喑疾而质实自将，善部分
士卒，指顾申儆，动有纪律，故见信任而终始无疑焉。
有童奴田玉者，能揣度其意，每上前奏事及与宾客
谈论，或指挥部下，必回顾玉，书掌为字，玉因直达其
意无失。信未死前一日，喑疾忽愈，上闻而骇之，遽幸
其第。信自言遭遇两朝，恩宠隆厚，叙谢感慨。涕泗横
集。上加慰勉。锡赉有差。

《东轩笔录》：王文康公苦淋，百疗不差。洎为枢密副使，
疾顿除，及罢而疾复作。或戏之曰：“欲治淋疾，唯用一
味，枢密副使仍须常服，始得不发。”梅金华询久为侍
从，急于进用，晚年多病。石参政中立戏之曰：“公欲安
乎，惟服一清凉散即差也。”盖两府在京许张青盖耳。
《鸡肋编》：范文正公四子，长子纯仁，材高善知人，通兵
书，学道家，能出神。一日方坐观书，妹婿蔡交以杖击
户，神惊不归，自尔遂失心。然居丧犹如礼，草《文正行
状》皆不误失。至其得疾之岁，即书曰：“天下大乱。”遂掷
笔于地，盖其心之定也。有子早逝，止一孙女，丧夫，以
病狂。尝闭于室中，窗外有大桃树，花适盛开。一夕，断
襦登木，食桃花几尽。明旦，有见其裸身坐于树杪，以
梯下之，自是遂愈。再嫁洛人奉议郎任婿，以寿终。
《宋史窦贞固传》：“贞固拜司空、门下侍郎、平章事、弘文
馆大学士。贞固少时中蛊，若赘在喉中，常鲠阂。及为
相日，大吐，有物状如蜥蜴，落银盘中，毒气冲盘，焚于
中衢，臭闻百步外，人皆异之。”

《范纯佑传》：“‘纯佑从仲淹之邓，得疾，昏废，卧许昌。富弼
守淮西，过省之，犹能感慨道忠义。问弼之来，公耶私
耶’？弼曰：‘公’。纯佑曰：‘公则可’。”凡病十九年而卒《齐东野语》：“王俊民，字康侯，为应天府发解官，得狂疾。
于贡院中，尝对一石碑，呼叫不已，碑石中若有应之
者，亦若康侯之奋怒也。病甚不省，觉取书册中交股
刀自裁”及寸，左右抱持之，遂免出试院。未久，疾势亦
已平复。予与康侯有父祖乡曲之旧，又自童稚共笔
砚，嘉祐中同试于省场，传闻可骇，亟自汶拏舟抵彭
城，时十月尽矣。康侯亦起居饮食如故，但愔愔不乐。
《谈苑》：“吴充病赘，仁宗见之掩鼻。既曰谕执政者，充病
矣。”其后执政进拟差除，不敢公去充，但於姓名下小
书病字，以是终仁宗世，充罕至京师。一旦神宗即位，
充历践二府，日在上左右，其赘比旧加大，臭且腥甚，
上不恶焉，则夫命之至也。虽病也，有物盖之矣。
《海陵三仙传》：徐神翁常放言啸歌，默诵道书，绝饮食
至数日。元丰中，发运使蒋颍叔问：“‘我何人也’。对曰：‘宜
省刑’。艴然而怒，公自扪背曰：‘瘤痛不能语’。”颍叔再拜
曰：“《经》云‘神公受命，普扫不祥’。其公之谓矣。”颍叔背有
痝，盛怒则裂而内楚，至不能言，他人莫知也。小校濮
真病痿，数人掖而前，公杖掖者走，又杖真，真不觉，投
杖而逃。

《可谈》。慈圣光献王后尝梦神人语云：“太平宰相项安
节。”神宗密求诸朝臣，及遍询吏部，无有此姓名者。久
之，吴充为上相，瘰疖生颈间，百药不差。一日立朝，项
上肿如拳。后见之，告上曰：“此真项安疖也。”蒋之奇既
贵，项上大赘，每忌人视之，为六路大漕。至金山寺，僧
了元，滑稽人也，与蒋相善。一日见蒋手扪其赘，蒋心
恶之，了元徐曰：“冲卿在前，颍叔在后。”蒋即大喜。
《东轩笔录》：王荆公之次子名雱，为太常寺太祝，素有
心疾，娶同郡庞氏女为妻，逾年生一子，雱以貌不类
己，百计欲杀之，竟以悸死，又与其妻日相斗哄，荆公
知其子失心，念其妇无罪，欲离异之，则恐其误被恶
声，遂与择婿而嫁之。

《春渚纪闻》：世传山谷道人前身为女子，所说不一。近
见陈安国省干云：山谷自有刻石，纪此事于涪陵江
石间。石至春夏，为江水所浸，故世未有模传者。刻石。
其略言：山谷初与东坡先生同见清老者清语坡前
身为玉祖戒和尚，而谓山谷云：“学士前身一女子，我
不能详语，后日学士至涪陵，当自有告者。”山谷意涪
陵非迁谪不至，闻之亦自愦愦。既坐党人，再迁涪陵。
未几梦一女子语云：“某生诵《法华经》，而志愿复身为
男子，得大智慧，为一时名人。今学士某前身也。学士
近年来所患腋气者，缘某所葬棺朽为蚁穴，居于两
腋之下，故有此苦。今此居后山有某墓，学士能启之，
除去蚁聚，则腋气可除也。”既觉，果访得之，已无主矣。
因如其言，且为再易棺修掩既毕，而腋气不药而除。
《侯鲭录》：“东坡云：‘王晋卿尝暴得耳疾，意不能堪，求方
于仆。仆答之曰：‘君是将种，断头穴胸，当无所惜。两耳
堪作底用，割舍不得。限三日疾去，不去割取我耳’。晋
卿洒然而悟。三日，病良已，以诗示仆云：‘老婆心急频
相劝，性难只得三日’’”限。我耳已较君不割。且喜两家
皆平善，

《避暑录话》：子瞻在黄州，病赤眼，逾月不出，或疑有他
疾，过客遂传以为死矣。有语范景仁于许昌者，景仁
绝不寘疑，即举袂大恸，召子弟具金帛，遣人赒其家。
子弟徐言：“此传闻未审，当先书以问其安否，得实，吊
恤之未晚。”乃走仆以往。子瞻发书大笑，故后量移汝
州，谢表有云：“疾病连年”，人皆相传为已死。

余少时苦上气，每作辄不能卧，药饵起居，须人乃能
办。侍先君官上饶，一日，秋晚游鹅湖，中夕疾作。使令
既非素所知，箧中适不以药行，喘懑顷刻不度。起吹
灯据案，偶见一《易》册，取读数十板，不觉遂平。自是每
疾作，辄用此术，多愈于服药，然均不免三公之累也。
暇日记刘原父晚年病，不复识字，日月儿女皆不能
认人言。永兴中多发冢墓，求古物致此。

《后山谈丛》：“秘书丞张锷嗜酒，得奇疾，中身而分左，常
苦寒，虽暑月中，著袜裤纱绵相半。”

《梦溪笔谈》：“世有奇疾者，吕缙叔以知制诰知颍州，忽
得疾，但缩小，临终仅如小儿，古人不曾有此疾，终无
人识。有松滋令姜愚，无他疾，忽不识字，数年方稍稍
复旧。又有一人家妾，视直物皆曲，弓弦界尺之类，视
之皆如钩。医僧奉真亲见之。江南逆旅中，一老妇啖
物不知饱。徐德占过逆旅，老妇愬以饥，其子耻之，对”
《德占》以蒸饼啖之，尽一竹篑，约百饼，犹称饥不已。日
饭一石米，随即痢之，饥复如故。京兆醴泉主簿蔡绳，
予友人也，亦得饥疾，每饥立须啖物，稍迟则顿仆闷
绝。怀中常置饼饵，虽对贵官，遇饥亦便龁啖。绳有美
行，博学有文，为时文人终以此。不幸无人识其疾，每
为之哀伤。

《蓼花洲闲录》：参政孟庾夫人徐氏有奇疾，每发于见
闻，即举身战栗，至于几绝。其见母与弟皆然，母至死
不相见。又恶闻徐姓及打银打铁声。尝有一婢使之

术，盖前世所未尝闻也。

《太平清话》：宋秦太虚久病不起，高符仲携《辋川图》至
曰：“阅此可以愈病。”太虚展玩喜甚，若与摩诘同入辋
川，疾遂愈。

《贵耳集》：淳熙间，省元徐履因功名之念太重，遂有心
恙之疾。殿试，用卷子写一枝竹，题曰：“画竹一竿”，送上
试官。朝廷亦优容之，以省元身后一官与其子，子亦
恙，官亦绝。

达官有瘫缓之疾，有道人曰：“古人已死身不坏，今人
未死身先坏。”信知古人之死，数虽尽，而所养固在。至
于百年之岁，尚有容貌如生者。今人贪利禄则损其
心，穷嗜欲则丧其本，数未尽而躯已腐矣。

《遁斋闲览》：“傅舍人为太学博士，一日忽得肠痒之疾，
至其剧时，往往对众失笑，吃吃不止，数年方愈。此疾
殆古人所未有。”

余友刘伯时尝见淮西士人杨勔，自言中年得异疾，
每发声言应答，腹中辄有小声效之，数年间其声浸
大。有道士见而惊曰：“此应声虫也。久不治，延及妻子。
宜读《本草》，遇虫所不应者，当取服之。”勔如言，读至雷
丸，虫乃无声，乃顿饵数粒，遂愈。余始未以为信。至长
河，遇一丐者，亦有是疾，环而观者甚众，因教之使服
《雷丸》，丐者谢曰：“某贫无他伎，所以求衣食于人者，唯
借此耳。”

陈子直主簿之妻，有异疾，每腹胀则腹中有声如雷
击鼓，远闻于外，过门者皆疑其家作乐，腹消则鼓声
亦止。一月一作，经数十医，皆莫能名其疾。

《谈圃》晁尧民端仁，尝得冷疾，苦无药可治，惟日中灸
背遂愈。

《元史廉希宪传》：“希宪疾久不愈，诏征扬州名医王仲
明视希宪疾，既至，希宪服其药，能杖而起。帝喜谓希
宪曰：‘卿得良医，疾向愈矣’。对曰：‘医持善药以疗臣疾，
苟能戒慎，则诚如圣谕。设或肆惰，良医何益’？”盖以医
讽谏也。

《辍耕录》：“今上之长公主之驸马刚哈剌咱庆王因坠
马得一奇疾，两眼黑睛俱无，而舌出至胸，诸医罔知
所措。广惠司卿聂只儿，乃也里可温人也，尝识此证，
遂剪去之。顷间复生一舌，亦剪之，又于真舌两侧各
去一指许，涂以药而愈。时元统癸酉也。”“广惠司者，回
回之为医者隶焉。”

《琅嬛记》：一人病疟，医祷甚久不愈。有一道士至，以枣
一枚按病人口上，诵咒三遍曰：“我从东方来，路逢一
池水，水内一尊龙，九头十八尾，问他吃甚么，专吃疟
疾鬼太上老君急急如律令敕。”即与病人服之即愈。
道士不别，忽不见。

《垄起杂事》：一男子阴囊大如斗，号“浪荡子。”陕西大贾
识为至宝，买去，俟其死，破囊得二玉碗，世所绝无
贤奕。成化壬辰三月，鹰扬卫巡捕官捉一僧人，领一
男子，可十七八，腹中能语，人问之，腹中应答可怪。及
观医书治奇疾方，有人腹中有物作声，随人言语，谓
之“应声虫”，当服雷丸自愈，则知乃疾也，非怪也。
有泉在秦、蜀山谷中，其水甘而不良，凡饮之者辄病
瘿，故其地之民，无一人无瘿者。及见外方人至，则群
小妇人聚观而笑之曰：“异哉，人之颈也，焦而不吾类。”
外方人曰：“尔之累然凸出于颈者瘿？病之也，不求善
药去尔病，反以吾颈为焦耶？”笑者曰：“吾乡之人皆然，
焉用去乎哉？”终莫知其为丑。

二酉委谭予历藩臬于寮采间见异证二因录以俟
知医者。一秦方伯淦，右辖楚中时，背胁间生一痰核，
渐大如瘤，闻荆南有善医者，须服药满百贴始除，恐
少弗效也。如数服之果愈，迁为豫章左。至时了无恙，
亡何，足微蹇，问之，云：足面似簇筋，令童子扪之，伤皮
耳。已遂愈，数日而病痢。提学江公私谓同寮曰：“大夫
其非痢之谓，疾殆不起乎？”余怪而问之，曰：“余非知医
者，先大夫先患足创，一如秦公，已而下痢竟不治，盖
创毒所发也。”秦公乃竟死。一闽参政王公懋德自延
平归，忽瘦甚，须发皆枯，云是消渴证，百方药之弗效。
先是延平一乡宦潜谓人曰：“王公病，曾有尝其溺否？
向有患者溺甚甜，此不治验也。”王后闻之。初试微甘。
已而渐浓，愈益甜。王亦自知必不起。云“消渴病闻之
溺甜。”则未之前闻也。岂亦粪甜苦之类乎。二事皆《医
说》所不载。

《书经说命》：“若药弗瞑眩，厥疾弗瘳。”

《诗经小雅巧言》：“既微且尰。”按：注：“骭疡为微，肿足为尰。”
《大全》孔氏曰：“郭璞云：骭，脚胫也。疡，疮也。膝胫之下有
疮肿，是涉水所为。”

《礼记·曲礼》：“君使士射，不能，则辞以疾，言曰：‘某有采薪
之忧’。”

“问丧，恻怛之心，痛疾之意”，伤肾，干肝，焦肺。

《周礼春官》司巫，春招弭以除疾病《夏官》：司爟，掌行火之政令，四时变国火，以救时疾。
《晋语》：胥臣对晋文公曰：“戚施直镈，籧篨，蒙璆，侏儒，扶
卢，蒙瞍，修声，聋聩，司火，僮昏嚚喑，僬侥，官师所不材
也，以实裔土。”按注，直镈直主击镈。镈，钟也。璆，玉磬也。
不能俛，故使之戴磬。扶，缘也。卢，矛干之柲，缘之以为
戏。蒙瞍无目于声音“审；聋聩耳无闻，于视则审。”
《汉书贾谊传》：“天下之势，方病大瘇，一胫之大几如要，
一指之大几如股。平居不可屈伸，一二指搐身，虑亡
聊。失今不治，必为锢疾。”后虽有扁鹊，不能为已病，非
徒瘇也。又苦跖盭。
《白虎通》：“天子疾称不豫，诸侯称负子，大夫称负薪，士
称犬马。”不豫者，不复豫政也。负子者，诸侯子民，今不
复子民也。“负薪”、“犬马”，皆谦也。

《潜夫论》：“治世不得真贤，譬犹治疾不得良医也。治疾
当得人参，反得支罗；服当得麦门冬，反蒸横麦。已而
不识真，合而服之，病以浸剧。不自知为人所欺也，乃
反谓方不诚而药皆无益于病，因弃后药而弗敢饮，
而更求巫觋者，虽死可也。”

《颜氏家训书证篇》：“《左传》曰：‘齐侯痎逐痁’。《说文》云：‘痎，一
日一发之疟。痁有热疟也’。”案齐侯之病，本是间日一
发，渐加重乎？故为诸侯忧也。今北方犹呼痎疟音皆
在世间，传本多以痎为疥，杜征南亦无解释。徐仙民
《音介》，俗儒就为通，云“病疥令人恶寒，变而成疟。”此臆
说也。疥癣小疾，何足可论？宁有患疥转作疟乎？
《唐国史补》故老言，五十年前多患热黄。坊曲必有大
署其门，以烙黄为业者。灞浐水中常有昼至暮去者，
谓之浸黄。近代悉无，而患腰脚者众耳。疑其茶为之。
《番禺杂记》。岭表或见物自空中而下，始如弹丸，渐如
车轮，遂四散。人中之即病，谓之瘴母。

《清异录》：他疾一脏受病，劳瘵则异矣。次第传变，五脏
百脉俱伤，血绝然后奄丧。人死则有虫出，中者病如
前人，非死不已。一传十，十传百，展转无穷，故号义疾。
《容斋五笔》：“公孙弘为丞相，以病归，印上报曰：‘君不幸
罹霜露之疾，何恙不已’？”颜师古注：“‘恙，忧也。何忧于疾
不止也’。《礼部韵略》训恙字，亦曰忧也。初无训病之义”，
盖既云“罹疾”矣，不应复云“病”，师古之说，甚为明白。而
世俗相承，至问人病为贵恙，谓轻者谓微恙，心疾为
心恙，风疾为风恙，根著已深，无由可改。

《经鉏堂杂志》：“人在病中，百念灰冷，虽有富贵，欲享不
可，反羡贫贱而健者。是故人能于无事时常作病想，
一切名利之心自然扫去，真妙法也。”

《暇日记》钱乙言渠〈大也〉病周髀髀周者。《本草》磁石主周
髀。注凡髀随血脉上下。不能左右去为周。髀乙以药
使痹气归支体。以宽心腹之苦。故手足挛而心腑无
恙。

鼠璞。《战国策》：赵威后问齐使：岁无恙耶，王亦无恙耶？
晋顾恺之与殷仲堪笺：“行人安稳，布帆无恙。”《隋》日本
遣使称：日出处天子致书，日没处天子无恙。《风俗通》
云：“恙，毒虫也，喜伤人。古人草居露宿，相劳问，曰无恙。”
《神异经》：“去北大荒中，有兽咋人则病，名曰㺊。㺊，恙也。
常入人室屋，黄帝杀之。北人无忧，病谓无恙。”《苏氏演
义》亦以无忧病为“恙。”“恙”之字同，或以为虫，或以为兽，
或谓无忧病。《广干禄书》兼取忧及虫，《事物纪原》兼取
忧及兽。予看《广韵》，其义极明，于“恙”字下云：“忧也，病也。”
又噬虫善食人心也。于“㺊”字下云：“㺊兽如狮子，食虎
豹及人。”是“㺊”与“恙”为二字，合而一之，《神异经》诞矣。
《齐东野语》：世有男子虽娶妇，而终身无嗣育者，谓天
阉，世俗命之曰黄门。晋海西公尝有此疾，北齐李庶
生而天阉。按《黄帝鍼经》曰：“有具伤于阴，阴气绝而不
起，阴不能用，然其须不去。”宦者之独去何也？愿闻其
故。岐伯曰：“宦者去其宗筋，伤其冲脉，血泻不复，皮肤
内结，唇口不荣，故须不生。”黄帝曰：“有具天宦者，未尝
被伤，不脱于血，然其须”不生何耶？岐伯曰：此天之所
不足，其任冲不盛，宗筋不成，有气无血，唇口不荣，故
须不生。又《大般若经》载五种黄门云：凡言扇半释
伽，唐言“黄门”，其类有五：一曰半释迦，总名也，有男根
用而不生子。二曰伊利沙。半释迦，谓行欲即发，不见
即无，亦具男根而不生子。三曰扇。半释迦，谓本来
男根不满，亦不能生子。四曰博叉半释迦，谓半月能
男，半月不能男。五曰留拿半释迦，此云割，谓被割刑
者。此五种黄门，名为人中恶趣受身处。然《周礼》奄人
郑氏注云：“奄，真气藏者，谓之宦人。”是皆真气不足之
所致耳。

《辍耕录》：世谓有疾曰不快。陈寿作《华佗传》亦然。
愠羝，谓腋气也。唐崔令钦《教坊记》云：范汉女大娘子，
亦是竿木家，开元二十一年出，内有姿媚而微愠羝。
《癸辛杂识》：“吹霎”二字，每见刘长卿用之作伤寒感冷
意，问之，则谩云出《汉书》，然莫可考也。继阅方书，于香
芎散证治云：“吹霎伤风，头疼发热。”此必有所据也。
凡人损“目者命，多是卯酉克。盖卯酉者，日月之门户，
所为光明也。卯为子所刑击，酉乃自刑，必有此疾逌旃。”琛言咏词有善谑而不虐者，其《咏疟》云：“冷将来
一似冰凌上坐，热将来一似蒸笼内卧，颤将来颤的
牙关错，疼将来疼得天灵破，兀的不害杀人也么哥，
似这等寒来暑往人难过。”其意在末句曲有务头，如
此尚审听之。

《长松茹退憨憨子》曰：“能病病者，病奚从生？以不能病
病我，故病焉。然病之大者，莫若生心，心生则靡所不
至矣。岂惟病哉？故曰：眼病乎色，耳病乎声，心病乎我。
惟忘我者病，无所病，可以药天下之病。”

《笔畴》客有问于予曰：“子卧病几半载，炕之间萧然
无有也。子卧病于炕，身不少动，气不少息，一语不发，
帖然寂然，宛然木偶，饮食不尝。当斯时也，子何以用
其心乎？”予曰：“予无所用其心也。以谓天地赋我，岂欲
予病哉？今日之窘且病者，有物使之然也。予之不语
者，恭俟其命也。人见予苦于昭昭之际，而不知予心
恬”于冥冥之中也。客笑曰：“此子忘有为之身而信无
声之理，宜乎穷且病也。”

《野客丛谈》：“《周官疾医》，四时皆有疠疾。春时有痟首疾。”
郑注：“痟，酸削也。司马相如消渴，则所谓消中之疾也。”
痟首、消中，二疾既异，而其字亦自不同。后人往往不
辨，指为一疾，鲜有别之者。后汉李通素有消疾，此正
如相如渴疾也。太子贤注：“消中之疾”是已，乃复引《周
官》为证，是以消中、痟首为一义。以至《玉篇》《广韵》之类，
皆以痟为消病。惟《礼部韵》痟字下注：“酸痟头痛”，是为
得之。张孟押韵注：“酸痟头痛，又渴病。”虽明知二病为
不同，是认二字为一体矣。

《太公金匮》：丁侯不朝，武王乃画丁侯三旬，射之。丁侯
病大剧，使人卜之，祟在周。恐惧，乃遣使者请之于武
王，愿举国为臣虏武王许之，归为太师尚父谓使者
曰：“归矣，吾已告诸神，言丁侯前畔义，今已遣人来降，
勿复过也。”比使者辞去归至丁侯病稍愈，四夷闻之
皆惧，各以其职来贡。

《三秦记》：“骊山汤泉，旧说以牲祭乃得入，可以去疾消
病。俗云：秦始皇与神女游而忤其旨，神女唾之则生
疮，始皇怖谢，神女为出温泉而洗除，后人因以为验。”
《神仙传》：“茅君在帐中与人言语，其出入或化为白鹤。
人有病者，往请福，常煮鸡子十枚以内帐中，须臾一
一掷出还之。归破之，若其中黄者，病人当愈，若有土
者即不愈，常以此为候。